El fins ara secretari d'Afers Exteriors, Roger Albinyana, ha fet el traspàs de poders a Raül Romeva i li ha desitjat "sort i encerts".
És el primer cop que el Govern de Catalunya atorga a l'àmbit de l'Acció Exterior el rang d'un Departament.
El conseller anuncia la seva voluntat de "defugir polèmiques" i obrir un "diàleg permanent" amb tots els actors institucionals i polítics.
Romeva liderarà també la comissió de Govern on s'integren els departaments de Governació, Interior i Justícia.
El nou conseller d'Afers Exteriors, Relacions Institucionals i Transparència, Raül Romeva, ha manifestat avui durant el traspàs de poders amb el secretari d'Afers Exteriors i de la Unió Europea, Roger Albinyana, que la creació del Departament d'Afers Exteriors és un símbol de la importància que el nou govern dóna a aquest àmbit, "un Govern de transició que posa en marxa un projecte de país".
Avui el DOGC ha publicat el decret de creació, denominació i determinació de l'àmbit de competència dels departaments de l'Administració de la Generalitat de Catalunya, en què es contempla el Departament d'Afers Exteriors, Relacions Institucionals i Transparència, amb Raül Romeva al capdavant.
Es tracta de la primera vegada que l'àmbit de l'Acció Exterior compta amb una estructura organitzativa exclusiva pròpia dins del Govern.
Romeva, a més, liderarà la comissió on s'integren els departaments de Governació, Interior i Justícia.
Segons Romeva, el nou Departament afronta una feina important d'explicar Catalunya a fora, "el què, el perquè i el com però també de mostrar i oferir el què podem aportar com a país".
El conseller ha afegit que la seva acció al capdavant del nou departament es basarà en el "diàleg permanent" amb tots els actors polítics i institucionals, i que treballarà per "defugir polèmiques".
Durant l'acte de traspàs, Romeva ha volgut agrair la feina feta pel Secretari d'Afers Exteriors i de la Unió Europea, Roger Albinyana, i ha assegurat "que no és fàcil gestionar una àrea d'aquesta complexitat".
El conseller ha explicat que el primer pas serà la creació mateixa del nou departament, fins ara inexistent.
En aquest sentit, durant els propers dies es detallarà el procés de transició de la fins ara Secretaria d'Afers Exteriors i de la Unió Europea en el Departament d'Afers Exteriors, Relacions Institucionals i Transparència.
Raül Romeva i Rueda és llicenciat en Ciències Econòmiques i doctorat en Relacions Internacionals.
Ha impartit classes sobre política europea i afers internacionals a diverses universitats.
Ha treballat al Centre Unesco de Catalunya, a la UNESCO de Bòsnia i Hercegovina, a Intermón Oxfam i a l'Escola de Cultura de Pau de la UAB.
Ha fet de professor de Relacions Internacionals a la UAB (entre 1994 i 2002), de consultor electoral per la OSCE, i de diputat al Parlament Europeu (entre 2004 i 2014).
Al Parlament Europeu, en representació d'ICV, va seguir sobretot les comissions d'Afers Exteriors, Política Interior i Immigració, Drets de les Dones i Igualtat, Pesca i Afers Marins, Política Social, Drets Humans, i Seguretat i Defensa, a banda participar en les delegacions d'EUROMED, EUROLAT, Mèxic, Amèrica Central i ASEAN, entre d'altres.
També va ser vicepresident del Grup Verds/ALE durant cinc anys i va formar part de diversos intergrups, entre els quals el de defensa dels drets LGBTI.
Ha viscut a Caldes de Montbui, La Roca del Vallès, Barcelona, Montpeller, Paris, Sarajevo, Brussel·les i Estrasburg.
Actualment resideix a Sant Cugat del Vallès.
En aquesta ciutat, és de la colla castellera.
És aficionat a la natació a mar obert i és autor de diversos llibres, tant de ficció com d'assaig polític.